b'\n_START_ARTICLE_\nKarl Leonhard Lode\n_START_PARAGRAPH_\nKarl Leonhard Lode (17. toukokuuta 1752 Turku \xe2\x80\x93 25. toukokuuta 1816 Kuopio) oli suomalainen upseeri joka toimi komppanianp\xc3\xa4\xc3\xa4llikk\xc3\xb6n\xc3\xa4 Kustaa III:n sodassa (1788\xe2\x80\x931790) ja pataljoonankomentajana Suomen sodassa (1808\xe2\x80\x931809), p\xc3\xa4\xc3\xa4tt\xc3\xa4en uransa everstin\xc3\xa4. J\xc3\xa4lkimaailma tuntee Loden parhaiten J. L. Runebergin V\xc3\xa4nrikki Stoolin tarinoiden yhten\xc3\xa4 henkil\xc3\xb6hahmona ("Ukko Lode")._NEWLINE_ _NEWLINE_Karl Leonhard Lode kuului vanhaan aatelissukuun, jonka riveist\xc3\xa4 on noussut lukuisia upseereita ja virkamiehi\xc3\xa4. H\xc3\xa4nen vanhempansa olivat everstiluutnantti Reinhold Johan Lode ja vapaaherratar Charlotta Leonharda Leijonhufvud. Lode aloitti sotilasuransa vain kymmenvuotiaana, vuonna 1762, liittym\xc3\xa4ll\xc3\xa4 vapaaehtoisena H\xc3\xa4meen jalkav\xc3\xa4kirykmenttiin. Ensimm\xc3\xa4isen upseerinarvonsa h\xc3\xa4n saavutti 18-vuotiaana. Vuonna 1783 Lode siirrettiin kapteeniksi Savon rykmenttiin, jonka riveiss\xc3\xa4 h\xc3\xa4n osallistui Kustaa III:n sotaan komppanianp\xc3\xa4\xc3\xa4llikk\xc3\xb6n\xc3\xa4. H\xc3\xa4n osallistui sek\xc3\xa4 Parkunm\xc3\xa4en ett\xc3\xa4 Pirttim\xc3\xa4en taisteluihin ja haavoittui j\xc3\xa4lkimm\xc3\xa4isess\xc3\xa4. Ansioistaan t\xc3\xa4ss\xc3\xa4 sodassa h\xc3\xa4net ylennettiin vuonna 1790 majuriksi ja my\xc3\xb6hemmin vuonna 1796 everstiluutnantiksi. _NEWLINE_Suomen sodan alkaessa Lode sai komennettavakseen Savon rykmentin pataljoonan. H\xc3\xa4n osallistui pataljoonineen muun muassa Revonlahden, Lapuan ja Alavuden taisteluihin. Lode haavoittui vakavasti Alavuden taistelussa eik\xc3\xa4 kyennyt en\xc3\xa4\xc3\xa4 osallistumaan sodan loppuvaiheisiin. H\xc3\xa4net ylennettiin vuonna 1808 everstiksi ja h\xc3\xa4n sai Miekkaritarikunnan suurristin vuonna 1809. Sodan p\xc3\xa4\xc3\xa4tytty\xc3\xa4 Lode j\xc3\xa4i aluksi Ruotsiin, mutta palasi Suomeen vuonna 1810 ja vietti viimeiset vuotensa omistamillaan Rauhalahden, Hatsalan ja Harjulan tiloilla l\xc3\xa4hell\xc3\xa4 Kuopiota. H\xc3\xa4net on haudattu Kuopion Sankaripuistoon._NEWLINE_Monien muiden Suomen sodan upseerien tavoin Lode esiintyy J. L. Runebergin runoteoksessa V\xc3\xa4nrikki Stoolin tarinat (1848\xe2\x80\x931860). H\xc3\xa4nell\xc3\xa4 on teoksessa oma nimikkoruno Ukko Lode ja h\xc3\xa4n esiintyy my\xc3\xb6s runossa Sotamarski. Runebergin Lodesta antama kuva vastaa aikalaisten kuvauksia: toisaalta syv\xc3\xa4sti uskonnollinen ja k\xc3\xa4yt\xc3\xb6kselt\xc3\xa4\xc3\xa4n j\xc3\xa4ykk\xc3\xa4, mutta toisaalta poikamaisen innostuva "tulirinta" viel\xc3\xa4 vanhana ja harmaap\xc3\xa4isen\xc3\xa4kin. Runeberg kutsuu h\xc3\xa4nt\xc3\xa4 "vanhaksi Lodeksi" ("gamle Lode"): everstiluutnantti Lode oli Suomen sodan aikana 56-vuotias, huomattavasti vanhempi kuin kaikki sodan kenraalit (Adlercreutz, Cronstedt, von D\xc3\xb6beln, Sandels). _NEWLINE_Lode oli vuodesta 1791 naimisissa Eva Sofia Tawastin kanssa. Pariskunta sai kaksi poikaa ja kaksi tyt\xc3\xa4rt\xc3\xa4. Molemmat pojat, Carl Reinhold Lode (1792\xe2\x80\x931871) ja Torsten Vilhelm Lode (1796\xe2\x80\x931862), seurasivat is\xc3\xa4\xc3\xa4ns\xc3\xa4 sotilasuralle.'